বাইরের চত্বরে ঢোকাও মোটেই সহজ কাজ নয়। সারা শহরটা ইহুদীদের অধিকারে হলেও স্বর্ণসৌধটি জর্ডনের মুসলমান রাজার দখলে। মুসলমানদের জন্য নয়টি গেট সবসময় খোলা, কিন্তু অ-মুসলমানদের জন্যে একটি গেটই খোলা, তাও কেবলমাত্র সকালে দু-ঘন্টার জন্য। ফলে ঘন্টার পর ঘন্টা লাইনে দাঁড়ানো। কঠিন সুরক্ষা--পাসপোর্ট দেখিয়ে নানা প্রশ্নের উত্তর দিয়ে ছাড়া পেতে লাগলো অনেকক্ষণ। অবশেষে সাকুল্যে আধ-ঘন্টার জন্য মাত্র দেখার অনুমতি মিললো। তার পরেই প্রার্থনার ঘন্টা বাজলো ও সব অ-মুসলমানদের কড়া নির্দেশ দেওয়া হোল তক্ষুণি বেরিয়ে যাবার জন্যে। অন্তত আমরা তো তবুও বাইরে দর্শন পেয়েছিলাম কিন্তু ইহুদীরা একেবারেই ঢুকতে পারেন না।